Misbrigði V - LHÍ og Rauði krossinn í samstarfi 15. nóvember 2019 Rauði krossinn hefur um fimm ára skeið verið í samstarfi við hönnunar - og arkitektúradeild Listaháskóla Íslands . Í dag , föstudaginn 15. nóvember verður opnuð sýningin Misbrigði V í Þverholti 11 . Með Misbrigðum V eru skoðaðar leiðir til að skapa nýjan fatnað úr ósöluhæfum flíkum með þekkingu og aðferðafræði hönnunar að vopni . Nemendurnir eru 9 talsins og hannaði hver og einn nemandi tískulínu sem samanstendur af þremur heildarútlitum , verkin eru því í heildina talið 27 og því af nægu að taka . Fataiðnaðurinn er einn sá mest mengandi í heiminum og stöðug áhersla er lögð á að minnka framleiðslu fatnaðar . Það að draga þurfi úr framleiðslu og breyta aðferðum þarf hinsvegar ekki að koma niður á sjálfri sköpunargleðinni . Þvert á móti munum við líklega hafa enn meiri þörf fyrir sköpun og þekkingu þar sem gömul klæði og efni eru glædd nýju lífi og textíll er endurunninn á skapandi hátt . Nemendur vinna einungis með notuð föt og afganga við sköpun sína ; ekkert nýtt er keypt .